Telkom sê stelsel werk weer | Netwerk24
Deur Vida Booysen 05 Augustus 2018 14:25
Telkom sê op Twitter die stelselprobleme wat Vrydag sy webwerf laat knak het, is uitgestryk.
Die stelselprobleme het beteken baie kliënte wat Vrydag data of lugtyd op hul selfone herlaai het, dit nie ontvang het nie.
In ’n reeks boodskappe wat sedert Saterdag op sy Twitterrekening verskyn, sê Telkom hy het die probleem, wat veroorsaak is deur apparatuur wat onklaar geraak het in een van sy stelsels, opgelos.
Gebruikers wat Vrydag lugtyd of data gekoop het, maar nie ontvang het nie, word volgens die twiets wel vergoed.
Sommige gebruikers het ook op Twitter berig dat hulle een gig se gratis data van Telkom ontvang het om verskoning te vra vir die ongerief. Die gratis data sou net vir twee dae geldig wees.
Saterdag het die webpublikasie MyBroadband berig dat hy ondanks Telkom se versekering dat die stelsel weer werk, nie ’n voorafbetaalde simkaart by ’n Telkomwinkel in Gauteng kon koop nie.
Personeel het gesê hul stelsel was reeds sedert Donderdag onklaar.
Telkom sê mense wat steeds probleme ondervind kan ’n regstreekse boodskap (DM) op Twitter aan die maatskappy stuur wat hy dan sal opvolg. Sluit die betrokke foonnommer en die besonderhede van jou probleem in.
Telkom herinner mense daaraan dat hulp van 08:00 tot 20:00 op Maandae tot Vrydae gebied word en van 08:00 tot 14:00 oor naweke en openbare vakansiedae.
Mense kan data of lugtyd laai deur hul bank-app.
Mense kan data of lugtyd deur middel van *180# probeer laai, maar dit werk net met tussenposes.
Mo’Nice werk weer ná vroeëre probleme, wat beteken kliënte behoort te kan herlaai deur *123# te skakel.
Meer oor: Telkom | Ikt | Data
Telkom: Probleme met lugtyd, webwerf duur voort
Die stand van veselinternet in SA
‘Gee ons meer spektrum,’ smeek Telkom-hoof